Twee beamptes roof glo met blou ligteArgieffoto ter illustrasie. Twee polisiebeamptes verbonde aan die eenheid vir misdaadvoorkoming in die Noord-Kaap is Maandag in hegtenis geneem vir hul beweerde betrokkenheid by ŉ sindikaat wat motoriste in Kuruman teister. Hulle word nou deur ernstige aanklagte, onder andere poging tot moord, in die gesig gestaar. Dié sindikaat, waaraan die beamptes glo behoort, het na bewering tussen Julie en Augustus verlede jaar afhaalbare polisieligte op ŉ private motor gebruik om motoriste op die N14 naby Kuruman aan te keer. Hulle sou dan die slagoffers van hul kontant, selfone en ander waardevolle besittings beroof. “ŉ Aantal inwoners op die dorp het klagtes by die plaaslike polisiestasie aanhangig gemaak en die saak is na die Valke verwys,” het lt.kol. Philani Nkwalase, woordvoerder van die Valke, gesê. “Die Valke se ondersoek het aan die lig gebring dat hul eie kollegas verdagtes in die saak is.” Sers. Monageng Joy Makoke (37) en konst. Walter Setidisho (31) is kort daarna in hegtenis geneem en die polisie het beslag gelê op die wit Volkswagen Polo wat glo tydens die voorvalle gebruik is. Nog inhegtenisnemings is glo op hande. Makoke en Setidisho het Dinsdag in die Mothibistad-streekshof verskyn en word moontlik deur aanklagtes van gewapende rooftog, poging tot moord en ontvoering in die gesig gestaar. Die saak teen die twee is tot 28 September uitgestel wanneer hulle aansoek om borgtog kan doen. Die Valke het ŉ beroep gedoen op slagoffers van dieselfde tipe misdaad om Itumeleng Nogaga, hoofondersoekbeampte in die saak, by 071 481 2754 te kontak, aangesien dié verdagtes glo ook by ander misdade betrokke was.